-
- Pagin “Born Again”—Ito ba an Dalan Tipakadto ha Kaluwasan? - An Barantayan—2009
-
Pagin “Born Again”—Ito ba an Dalan Tipakadto ha Kaluwasan?
ANO an imo baton ha pakiana, “Born again ka ba?” Minilyon han Kakristianohan ha bug-os nga kalibotan an mabaton hin marig-on nga “Oo!” Para ha ira, an pagin born again o pagin igin-anak utro pangirilal-an han ngatanan nga tinuod nga Kristiano ngan an amo la nga dalan tipakadto ha kaluwasan. Nauyon hira ha gintotoohan han mga lider han relihiyon sugad han teologo nga hi Robert C. Sproul nga nagsurat: “Kon an usa diri ‘born again,’ . . . diri hiya Kristiano.”
Usa ka ba han natoo nga an pagin born again magtutugway ha imo ha dalan tipakadto ha kaluwasan? Kon ito an imo gintotoohan, sigurado nga karuyag mo buligan an imo mga paryente ngan kasangkayan nga mabilngan ito nga dalan ngan makaglakat dida hito. Kondi, basi mahimo ito, kinahanglan nira hisabtan an kaibahan han usa nga igin-anak utro ngan han usa nga waray ig-anak utro. Salit, paonan-o mo isasaysay an kahulogan han pagin born again?
Damu an natoo nga an mga pulong nga “igin-anak utro” o born again nagtutudlok ha usa nga sinsero nga nagsasaad pag-alagad ha Dios ngan kan Kristo. Tungod hito, nabag-o hiya tikang ha pagin waray maopay nga relasyon ha Dios ngadto ha pagin duok ha Iya.
Kon hibabaroan mo nga an Biblia diri nauyon hito, mahipapausa ka ba? Karuyag mo ba hibaroan kon ano gud an igintututdo han Pulong han Dios mahitungod ha pagin born again? Kon uusisahon mo ini hin maopay, sigurado nga magpapahimulos ka. Kay ano? Tungod kay an pagkaada husto nga pagsabot hini makakaapekto han imo kinabuhi ngan han imo ginlalaoman ha tidaraon.
Ano an Igintututdo han Biblia?
Ha bug-os nga Biblia, an mga pulong nga “igin-anak utro” mababasa la ha Juan 3:1-12 (NW), diin ginhuhulagway an makapainteres nga pakig-istorya ni Jesus ha lider hin relihiyon ha Jerusalem. An kabug-osan hini nga teksto mababasa ha kahon ha pahina 4. Gin-aaghat ka namon nga basahon ito hin maopay.
Hito nga mga bersikulo, ginpabug-atan ni Jesus an pipira nga bahin han “bag-o nga katawo.”* Ha pagkamatuod, an iya ginsiring nabulig nga mabaton inin lima nga importante nga pakiana:
▪ Mationan-o kaimportante an pagin born again?
▪ Kita ba an magbubuot kon karuyag naton magin born again?
▪ Ano an katuyoan hito?
▪ Ha ano nga paagi magigin born again an usa?
▪ Ano nga pagbag-o ha relasyon an magigin resulta hito?
Tagdon naton an tagsa hini nga pakiana.
[Footnote]
An mga pulong nga “bag-o nga katawo,” mababasa ha 1 Pedro 1:3, 23 (NW). Usa pa ini nga termino ha Biblia nga naghuhulagway ha pagin “igin-anak utro.” Ini nga duha pariho nagtikang ha Griego nga berbo nga gen·naʹo.
[Kahon/Retrato ha pahina 4]
“Kinahanglan Ig-anak Utro Kamo”
“Niyan nakadto an usa nga tawo tumikang ha mga Pariseo, nga an ngaran niya hi Nikodemo, nga puno han mga Judio. Ini nga tawo dinaraon kan Jesus han gab-i, ngan nagsiring ha iya: Rabbi, kami nakilala nga ikaw nakanhi nga magturutdo, nga tikang ha Dios; kay waray usa nga makakahimo han mga katingalahan, nga imo ginbuhat kon diri upod niya an Dios. Hi Jesus nagbaton, ngan siniring ha iya: Matuod, matuod ako nasiring ha imo, nga waray bisan hin-o nga diri ig-anak tikang ha igbaw [“igin-anak utro,” NW] nga sadang makakita han ginhadian han Dios. Hi Nikodemo nasiring ha iya: Oonan-on nga an usa nga tawo ig-anak, nga hiya tigurang na? Sadang ba hiya makasulod liwat ha tiyan han iya iroy, ngan ig-anak? Hi Jesus binaton: Matuod, matuod, ako nasiring ha imo, nga waray bisan hin-o nga diri matawo han tubig ngan han espiritu, nga sadang makasulod ha ginhadian han Dios. An igin-anak han unod, amo man an unod; ngan an igin-anak han espiritu, amo man an espiritu. Diri ka maburong hadton iginsiring ko ha imo: Kinahanglan nga ig-anak kamo tikang ha igbaw [‘ig-anak utro,’ NW]. An hangin, kon diin an iya buot, nahuyop, ngan hinbabatian mo an iya harupoy, kondi diri mo mahibabaroan kon diin tikang, ngan kon diin kadto. Sugad man hito an ngatanan nga ipinanganak han espiritu. Hi Nikodemo nagbaton ngan siniring ha iya: Oonan-on an kahimo hini? Hi Jesus nagbaton, ngan siniring ha iya: Ikaw magturutdo ha Israel, ngan waray mo ini hibaroi? Matuod, matuod, ako nasiring ha imo, nga nayakan kami hadton amon hinbabaroan, ngan nagpapamatuod hadton amon hinkit-an; ngan waray kumarawat han amon pagpamatuod. Kon iginsumat ko ha iyo an mga bagay nga tunan-on ngan kamo waray tumoo, oonan-on an iyo pagtoo, kon ako magsumat ha iyo han mga bagay nga langitnon?”—Juan 3:1-12.
-
-
- Pagin “Born Again”—Mationan-o Kaimportante? - An Barantayan—2009
-
Pagin “Born Again”—Mationan-o Kaimportante?
DURANTE han bug-os nga pag-istorya nira Jesus ngan Nikodemo, ginpabug-atan ni Jesus an pagkaimportante han bag-o nga katawo, o pagin born again. Paonan-o niya ginpatin-aw ito?
Hi Jesus nagsiring: “Waray bisan hin-o nga diri ig-anak tikang ha igbaw nga sadang makakita han ginhadian han Dios.” (Juan 3:3) Ginpabug-atan han mga pulong nga “diri” ngan “waray” an pagkaimportante han bag-o nga katawo. Ha pag-ilustrar: Kon may sumiring, “Waray kapawa an kaadlawon kon diri sumirang an adlaw,” karuyag sidngon niya nga an pagsirang han adlaw importante gud ha pagkaada kapawa ha kaadlawon. Ha pariho nga paagi, hi Jesus nagsiring nga importante gud an pagin born again ha pakakita ha Ginhadian han Dios.
Ha kataposan, basi mawara an bisan ano nga pagruhaduha, hi Jesus nagsiring: “Kinahanglan nga ig-anak kamo tikang ha igbaw,” o magin born again. (Juan 3:7) Matin-aw nga sumala kan Jesus, an pagin born again usa nga obligasyon—ginkikinahanglan—basi an usa “makasulod ha ginhadian han Dios.”—Juan 3:5.
Tungod kay gintagad ni Jesus nga importante hinduro an bag-o nga katawo, sadang siguruhon han mga Kristiano nga husto an ira pagsabot hini. Pananglitan, ha imo hunahuna, an Kristiano ba an magbubuot kon karuyag niya magin born again?
[Blurb ha pahina 5]
“Waray kapawa an kaadlawon kon diri sumirang an adlaw”
-
-
- Pagin “Born Again”—Personal ba nga Desisyon? - An Barantayan—2009
-
Pagin “Born Again”—Personal ba nga Desisyon?
HIN-O an nagpapahinabo han pagin born again? Kon gin-aaghat han iba nga ministro an ira mamarati nga magin born again nga Kristiano, ira ginkukotar an ginsiring ni Jesus: ‘Kinahanglan ig-anak kamo tikang ha igbaw [‘ig-anak utro,’ NW].’ (Juan 3:7) Ira ginagamit ini nga mga pulong sugad nga sugo, nga baga hin nagpapasabot nga “Magin born again!” Hito nga paagi, ira igintututdo nga an pagsunod kan Jesus ngan an pagtuman han ginkikinahanglan basi maeksperyensyahan an bag-o nga katawo nadepende ha tagsa nga tumuroo. Uyon hito nga pangatadongan, an pagin born again personal nga desisyon. Kondi, uyon ba ito ha ginsiring ni Jesus kan Nikodemo?
Kon babasahon hin maopay an ginsiring ni Jesus, ipinapakita hito nga waray niya igtutdo nga an usa an magbubuot kon karuyag niya magin born again o diri. Kay ano nga masisiring naton ito? An Griego nga pulong nga ginhubad nga “igin-anak utro” mahimo liwat ighubad nga “sadang ig-anak tikang ha igbaw.” Salit uyon hito, an bag-o nga katawo, “tikang ha igbaw”—karuyag sidngon, “tikang ha langit,” o “tikang ha Amay.” (Juan 19:11; Jakobo 1:17) Oo, an Dios an nagpapahinabo hito.—1 Juan 3:9.
Kon aton huhunahunaon an mga pulong nga “tikang ha igbaw,” diri makuri sabton kon kay ano nga an usa diri makakapahinabo han iya pagin born again. Hunahunaa an imo katawo sugad nga bata. Ikaw ba an nagbuot nga ipanganak ka? Syempre diri! Naipanganak ka tungod kay ginpahinabo ito han imo amay. Ha pariho nga paagi, maieksperyensyahan naton an bag-o nga katawo kon pahihinaboon ito han Dios, an aton langitnon nga Amay. (Juan 1:13) Tungod hito, hi apostol Pedro husto nga nagsiring: “Pagdayawon an Dios ngan Amay han aton Ginoo Jesu-Kristo, nga tungod ha iya daku nga kalooy ipinanganak liwat [‘bag-o nga natawo,’ NW] kita.”—1 Pedro 1:3.
Sugo ba Ito?
An iba bangin magpakiana, “Kon tinuod nga diri mapapahinabo han usa nga magin born again ha iya kalugaringon la, kay ano nga nagsugo hi Jesus: ‘Kinahanglan kamo ig-anak utro’ (NW)?” Husto la nga ipakiana ito. Aw, kon sugo ini, nagsusugo hi Jesus ha pagbuhat hin diri naton maaakos. Baga hin diri makatadunganon ito. Salit, paonan-o sadang sabton an mga pulong nga kinahanglan kamo ‘ig-anak utro’?
Kon uusisahon ini nga mga pulong ha orihinal nga yinaknan, masasantop naton nga diri ito sugo. Lugod, nagsusumat la ito. Ha iba nga pagkayakan, han nagsiring hi Jesus nga kinahanglan kamo ‘ig-anak utro’ nagsusumat la hiya, diri nagsusugo. Hiya nagsiring: “Kinahanglan nga ig-anak kamo tikang ha igbaw.”—Juan 3:7.
Ha pag-ilustrar, handurawa an usa nga syudad nga may damu nga eskwelahan. Usa hito an esklusibo para ha nitibo nga mga estudyante tikang ha lugar nga hirayo hito nga syudad. Usa ka adlaw, may diri-nitibo nga batan-on nga nakiistorya ha prinsipal, “Karuyag ko umiskwela ha iyo eskwelahan.” An prinsipal binaton, “Basi ka makaeskwela dinhi, kinahanglan ka magin nitibo.” Syempre, diri sugo an ginsiring han prinsipal ngan diri hiya nagsusugo ha estudyante, “Magin nitibo ka!” Iginsusumat la han prinsipal an kwalipikasyon basi makaenrol. Ha pariho nga paagi, han hi Jesus nagsiring: ‘Kinahanglan kamo ig-anak utro,’ o magin born again, iya la iginsusumat an kwalipikasyon basi an usa “makasulod ha ginhadian han Dios.”
Iton ultimo nga mga pulong—an Ginhadian han Dios—may koneksyon ha usa pa nga bahin han bag-o nga katawo. May kalabotan ito ha pakiana, Ano an katuyoan hito? An paghibaro han baton hini importante basi husto nga hisabtan an kahulogan han pagin born again.
[Retrato ha pahina 6]
Ano an kaparihoan han pagin “born again” ha katawo sugad nga bata?
-
-
- Pagin “Born Again”—Ano an Katuyoan Hito? - An Barantayan—2009
-
Pagin “Born Again”—Ano an Katuyoan Hito?
DAMU an natoo nga kinahanglan magin born again an usa basi makakarawat hin waray kataposan nga kaluwasan. Kondi, mahitungod han katuyoan han pagin born again, ini an ginsiring ni Jesus: “Waray bisan hin-o nga diri ig-anak tikang ha igbaw [‘ig-anak utro,’ NW] nga sadang makakita han ginhadian han Dios.” (Juan 3:3) Salit, kinahanglan magin born again an usa basi makasulod ha Ginhadian han Dios, diri basi makakarawat hin kaluwasan. ‘Kondi,’ bangin magpakiana an iba, ‘an pakasulod ba ha Ginhadian ngan an pakakarawat hin kaluwasan nagtutudlok ha usa la nga balos?’ Diri. Basi hisabtan an kaibahan hito, tagdon anay naton an kahulogan han mga pulong nga “ginhadian han Dios.”
An ginhadian usa nga klase hin gobyerno. Kon sugad, an “ginhadian han Dios” nangangahulogan hin “gobyerno han Dios.” Igintututdo han Biblia nga hi Jesu-Kristo an “anak han tawo,” amo an Hadi han Ginhadian han Dios ngan may-ada hiya mga igkasi-magmarando. (Daniel 7:1, 13, 14; Mateo 26:63, 64) Dugang pa, an bisyon ni apostol Juan nagpapakita nga an mga igkasi-magmarando ni Kristo ginpili “tikang ha tagsa-tagsa nga panon, ngan yinaknan, ngan katawohan” ngan ‘maghahadi ha tuna.’ (Pahayag 5:9, 10; 20:6) Labot pa hito, iginpapakita han Biblia nga an magmamando sugad nga mga hadi ginkukompwesto han ‘gutiay nga panon’ han 144,000 nga indibiduwal nga “gintubos tikang ha tuna.”—Lukas 12:32; Pahayag 14:1, 3.
Tikang diin nagmamando an Ginhadian han Dios? An “ginhadian han Dios” gintatawag liwat nga “ginhadian han langit.” Nagpapakita ito nga hi Jesus ngan an iya mga igkasi-hadi nagmamando tikang ha langit. (Lukas 8:10; Mateo 13:11) Salit, an Ginhadian han Dios usa nga langitnon nga gobyerno nga ginkukompwesto ni Jesu-Kristo ngan han grupo han iya igkasi-magmarando nga ginpili tikang ha katawohan.
Kon sugad, ano an karuyag sidngon ni Jesus han hiya sumiring nga kinahanglan magin born again basi “makasulod ha ginhadian han Dios”? Karuyag sidngon niya nga kinahanglan magin born again an usa basi magin magmarando kaupod niya ha langit. Nangangahulogan la ito nga an katuyoan han pagin born again amo an pag-andam ha limitado nga grupo hin katawohan basi magmando tikang ha langit.
Tikang ha mga nahisgotan na, nasabtan naton nga an bag-o nga katawo importante hinduro, ginpapahinabo han Dios, ngan nag-aandam ha usa nga grupo hin katawohan ha pagmando tikang ha langit. Kondi paonan-o aktuwal nga nahitatabo an bag-o nga katawo?
[Blurb ha pahina 7]
An katuyoan han pagin born again amo an pag-andam ha limitado nga grupo hin katawohan ha pagmando tikang ha langit
[Retrato ha pahina 7]
Hi Jesu-Kristo ngan an usa nga grupo han magmarando nga ginpili tikang ha katawohan an nagkukompwesto han Ginhadian han Dios
-
-
- Pagin “Born Again”—Paonan-o Ito Nahitatabo? - An Barantayan—2009
-
Pagin “Born Again”—Paonan-o Ito Nahitatabo?
GINHISGOTAN ni Jesus kan Nikodemo diri la an importansya, hinungdan, ngan katuyoan han pagin born again, kondi an paagi liwat kon paonan-o ito nahitatabo. Hi Jesus nagsiring: “Waray bisan hin-o nga diri matawo han tubig ngan han espiritu, nga sadang makasulod ha ginhadian han Dios.” (Juan 3:5) Tungod hito, nagigin born again an usa pinaagi han tubig ngan espiritu. Kondi, ha ano nagtutudlok an ‘tubig ngan espiritu’?
‘Tubig Ngan Espiritu’—Ano Ito?
Sugad nga eksperto ha relihiyon han mga Judio, sigurado nga pamilyar hi Nikodemo ha paagi han paggamit han Hebreo nga Kasuratan ha mga pulong nga “espiritu han Dios”—an aktibo nga pwersa han Dios nga nagpapagios ha mga tawo ha paghimo hin makatirigamnan nga buhat. (Genesis 41:38; Eksodo 31:3; 1 Samuel 10:6) Salit, han gin-gamit ni Jesus an pulong nga “espiritu,” posible nga ginsabot ito ni Nikodemo sugad nga an baraan nga espiritu—an aktibo nga pwersa han Dios.
Kondi, ano an iginpapasabot ni Jesus ha “tubig”? Tagda an panhitabo nga ginsurat dayon antes ngan katapos han pag-istorya ni Jesus ngan ni Nikodemo. Ipinapakita hini nga hi Juan Bawtista ngan an mga disipulo nagbabawtismo ha tubig. (Juan 1:19, 31; 3:22; 4:1-3) Ito nga buhat nagin popular gud ha Jerusalem. Salit, han nag-unabi hi Jesus hin tubig, posible nga nasantop ni Nikodemo nga an ginhisgotan ni Jesus, diri an tubig ha kabug-osan, kondi an tubig han bawtismo.*
Bawtismo Pinaagi han Baraan nga Espiritu
Kon an ‘katawo [tikang] ha tubig’ nangangahulogan ha pagin nabawtismohan ha tubig, ano an karuyag sidngon han ‘katawo [tikang] ha espiritu’? Bueno, antes mag-istorya hira Nikodemo ngan Jesus, iginpahayag ni Juan Bawtista nga diri la an tubig an may bahin ha bawtismo kondi pati an espiritu. Hiya nagsiring: “Ako nagbaptis ha iyo ha tubig, kondi hiya [Jesus] magbabaptis ha iyo ha espiritu santo.” (Markos 1:7, 8) Iginhulagway ni Markos—usa nga parasurat han Ebanghelyo—an siyahan nga higayon nga nahitabo an sugad nga bawtismo: “Nahinabo hadto nga mga adlaw, nga hi Jesus inabot tikang ha Nasaret ha Galilea, ngan ginbaptisan hiya ni Juan didto ha Jordan. Ngan ha gilayon, han pagsaka niya tikang ha tubig, nakita niya, nga nabuksan an langit, ngan an espiritu, sugad hin sarapati, nga nakuysad ha igbaw niya.” (Markos 1:9, 10) Han hi Jesus ginpailarom ha Salog Jordan, nabawtismohan hiya ha tubig. Ngan han kinarawat hiya han espiritu tikang ha langit, nabawtismohan hiya pinaagi han baraan nga espiritu.
Paglabay hin mga tulo ka tuig katapos han bawtismo ni Jesus, iya ginpasarig an iya mga disipulo: ‘Kamo mababaptisan han espiritu santo ha diri na maiha nga mga adlaw tikang niyan.’ (Buhat 1:5) Kakan-o ito nahitabo?
Ha adlaw han Pentekostes ha tuig han 33 K.P., mga 120 nga disipulo ni Jesus an nagtirok ha usa nga balay ha Jerusalem. “Ha kadagmitan inabot in usa nga aringasa nga tikang ha langit, sugad hin haganas han makusog nga hangin, nga napuno an bug-os nga balay, nga ira ginkakalingkoran. Ngan didto napakita ha ira in mga dila nga sugad hin kalayo . . . ngan hira ngatanan napuno han espiritu santo.” (Buhat 2:1-4) Hito mismo nga adlaw, an iba ha Jerusalem naaghat ha pagpabawtismo ha tubig. Hi apostol Pedro nagsiring ha grupo hin mga tawo: “Magbasol kamo, ngan magpabaptis an tagsa-tagsa ha iyo ha ngaran ni Jesu-Kristo, ha pagpasaylo han iyo mga sala, ngan kamo makarawat han hatag han espiritu santo.” Ano an ira reaksyon? “Adton mga kinarawat hin malipayon han iya pulong, nagkababaptisan; ngan may igindugang ha ira hadto nga adlaw nga tulo ka yukot nga mga kalag.”—Buhat 2:38, 41.
Duha nga Proseso
Ano an iginpapakita hito nga mga pagbawtismo mahitungod han pagin born again? Ipinapakita hito nga an pagin born again nahitatabo pinaagi han duha nga proseso. Tigamni nga hi Jesus siyahan nga nabawtismohan ha tubig, katapos kinarawat han baraan nga espiritu. Ha pariho nga paagi, an siyahan nga mga disipulo nabawtismohan anay ha tubig (an iba ni Juan Bawtista), katapos kinarawat han baraan nga espiritu. (Juan 1:26-36) An 3,000 nga nakombirte nabawtismohan liwat anay ha tubig, katapos kinarawat han baraan nga espiritu.
Kon tatagdon an mga pagbawtismo han Pentekostes 33 K.P., ha ano nga paagi mahitatabo yana an pagin born again? Ha paagi nga pariho ha nahitabo ha mga apostol ngan ha siyahan nga mga disipulo ni Jesus. Siyahan, an usa nagbabasol han iya sala, nabaya ha sayop nga panggawi, nagdidedikar han iya kinabuhi ha pagsingba ngan pag-alagad kan Jehova, ngan nagpapahibaro ha publiko han iya dedikasyon pinaagi han bawtismo ha tubig. Katapos, kon pipilion hiya han Dios ha pag-alagad sugad nga magmarando ha Iya Ginhadian, didihogan hiya han baraan nga espiritu. An siyahan nga bahin hinin duha nga proseso (bawtismo ha tubig) kaburut-on han indibiduwal; an ikaduha (bawtismo ha espiritu) kaburut-on han Dios. Kon maeksperyensyahan han usa inin duha nga proseso, maieksperyensyahan niya an pagin born again.
Kondi, kay ano nga ha pakiistorya ni Jesus kan Nikodemo, iya gin-gamit an mga pulong nga ‘katawo [tikang] ha tubig ngan espiritu’? Basi pabug-atan nga adton ginbawtismohan ha tubig ngan espiritu makakaeksperyensya hin makatirigamnan nga pagbag-o. Paghihisgotan han sunod nga artikulo ito nga bahin han pagin born again.
[Footnote]
Ha pariho nga paagi, ha usa nga okasyon han bawtismo, hi apostol Pedro nagsiring: “May-ada ba usa, nga makakagpugong han tubig?”—Buhat 10:47.
[Retrato ha pahina 9]
Ginbawtismohan ni Juan ha tubig an mabinasulon nga mga Israelita
-
-
- Pagin “Born Again”—Ano an Nahihimo Hito? - An Barantayan—2009
-
Pagin “Born Again”—Ano an Nahihimo Hito?
KAY ano nga gin-gamit ni Jesus an mga pulong nga ‘katawo [tikang] ha espiritu’ han naghisgot hiya mahitungod han bawtismo pinaagi han baraan nga espiritu? (Juan 3:5) Kon ginagamit ha simboliko nga paagi, an pulong nga “katawo” nangangahulogan hin “tinikangan.” Tungod hito, an mga pulong nga “bag-o nga katawo” nagpapasabot hin “bag-o nga tinikangan.” Salit, ginpapabug-atan han simboliko nga mga pulong nga “katawo” ngan “bag-o nga katawo” nga an Dios ngan an mga nabawtismohan ha baraan nga espiritu magkakaada bag-o nga relasyon. Paonan-o nahitatabo iton bug-os nga pagbag-o ha relasyon?
Basi isaysay kon paonan-o gin-aandam han Dios an tawo ha langitnon nga pagmando, ginamit ni apostol Pablo an ilustrasyon nga iginbasar ha sitwasyon han pamilya. Hiya nagsurat ha mga Kristiano ha iya panahon nga makakaeksperyensya hira ha “pagkainangkon nga mga anak” ngan tungod hito, mahimo hira tagdon han Dios ‘sugad nga mga anak.’ (Galasia 4:5; Hebreo 12:7) Basi masantop kon paonan-o an kahimtang han pag-ampon nabulig nga hisabtan an klase han pagbag-o kon an usa mabawtismohan ha baraan nga espiritu, tagda utro an ilustrasyon mahitungod han batan-on nga naruyag pag-eskwela ha eskwelahan nga esklusibo para ha nitibo.
Resulta han Pag-ampon
Ha ilustrasyon, waray makaeskwela an batan-on ha eskwelahan nga iya karuyag tungod kay diri hiya nitibo. Kondi, usa ka adlaw, nagkaada daku nga pagbag-o. Legal nga gin-ampon hiya hin amay hin nitibo nga pamilya. Ano an epekto hito ha iya? Aw, tungod kay gin-ampon hiya, posible nga may katungod na hiya pariho ha iba nga nitibo nga batan-on—upod na an katungod nga makaeskwela ha iya karuyag nga eskwelahan. Ito nga pag-ampon bug-os nga nakagbag-o han iya kahimtang.
Gin-iilustrar hini an mas makatirigamnan nga nahitatabo ha mga nakakaeksperyensya han pagin born again. Tagda an pipira nga kaparihoan. An batan-on ha ilustrasyon makakaenrol la ha eskwelahan kon makab-ot niya an kwalipikasyon—an pagin nitibo. Kondi, diri niya makakab-ot ito ha iya kalugaringon la. Ha pariho nga paagi, an pipira nga tawo mahimo la magin magmarando ha Ginhadian han Dios, o ha gobyerno ha langit, kon makab-ot nira an kwalipikasyon—an pagin “igin-anak utro” o pagin born again. Kondi, diri nira makakab-ot ito ha ira kalugaringon la tungod kay an pagin born again nadepende ha Dios.
Ano an nakagbag-o ha kahimtang han batan-on? An legal nga proseso han pag-ampon. Syempre, waray mabag-o hito nga proseso an iya pagkatawo. Katapos hiya ampunon, amo la gihapon an iya pagkatawo. Bisan pa hito, katapos malegal an pag-ampon ha iya, nagbag-o an iya kahimtang. Ha pagkamatuod, baga hin nagtitikang pa la hiya, sugad hin bag-o pa la hiya nga natatawo. Nagin anak hiya han nag-ampon ha iya nga nakaghatag ha iya hin katungod ha pakaenrol ngan pagin bahin han pamilya hito.
Ha pariho nga paagi, ginbag-o ni Jehova an kahimtang han usa nga grupo han diri-hingpit nga mga tawo pinaagi ha pag-establisar hin legal nga proseso ha pag-ampon ha ira sugad nga mga anak. Hi apostol Pablo nga membro hito nga grupo, nagsurat ha iya mga igkasi-tumuroo: “Nakakarawat kamo han espiritu han pagkapinakaanak, nga tungod hini nangaraba kita: Abba, Amay. An espiritu ngahaw nagtitestigo upod ha aton espiritu, nga mga anak kita han Dios.” (Roma 8:15, 16) Pinaagi ha pag-ampon, ito nga mga Kristiano nagin bahin ha pamilya han Dios, o “mga anak han Dios.”—1 Juan 3:1; 2 Korinto 6:18.
Syempre an pag-ampon han Dios waray makagbag-o han pagkatawo han mga gin-ampon tungod kay hira diri-hingpit la gihapon. (1 Juan 1:8) Bisan pa hito, sugad han dugang nga iginsaysay ni Pablo, han nakab-ot na an legal nga mga kwalipikasyon para ha pag-ampon, nagbag-o an ira kahimtang. Ha pariho nga panahon, iginpasilsil han espiritu han Dios hito nga mga inampon an marig-on nga pagtoo ha pag-ukoy ha langit kaupod ni Kristo. (1 Juan 3:2) Tungod hito, nagkaada hira bag-o nga disposisyon. (2 Korinto 1:21, 22) Oo, nakaeksperyensya hira hin bag-o nga tinikangan—bag-o nga katawo.
Mahitungod han mga gin-ampon han Dios, an Biblia nasiring: “Magkakahihimo hira nga mga saserdote han Dios ngan ni Kristo, ngan maghahadi hira upod niya hin usa ka yukot ka tuig.” (Pahayag 20:6) Ipinapakita hini nga an mga gin-ampon han Dios magigin mga hadi ha Ginhadian han Dios o gobyerno ha langit. Hi apostol Pedro nagsiring ha iya igkasi-tumuroo nga makarawat hira han “panurundon nga diri madinunuton, ngan waray buring, ngan nga diri magkawawara, nga igin-aandam ha [ira] didto ha langit.” (1 Pedro 1:3, 4) Presyoso gud ito nga panurundon!
Kondi, ini nga paghadi nagbabangon hin pakiana. Kon ito nga mga nagin born again maghahadi ha langit, hin-o an ira paghahadian? Ito nga pakiana babatunon han sunod nga artikulo.
[Retrato ha pahina 10]
Ano an ginsiring ni Pablo mahitungod ha pag-ampon?
-
unk war_Latn unk war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn lus_Latn war_Latn war_Latn war_Latn war_Latn unk unk war_Latn unk war_Latn war_Latn war_Latn war_Latn war_Latn war_Latn war_Latn unk unk war_Latn unk war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn unk unk war_Latn unk war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn unk unk war_Latn unk war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn lus_Latn war_Latn war_Latn war_Latn unk unk war_Latn unk war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn unk